Gastroskopia

Gastroskopia (iné názvy: ezofagogastroduodenoskopia, gastrofibroskopia) je vyšetrenie pažeráka, žalúdka a dvanástnika pohľadom pomocou ohybného prístroja - gastroskopu (nazývaného gastroduodenoskop), vybaveného CCD kamerou. Pri gastroskopii je možné vykonať aj ďalšie diagnostické a liečebné výkony nástrojmi, zavedenými cez pracovný kanál prístroja.

Postup vyšetrenia 
Vyšetrenie sa vykonáva u pacienta, ktorý je najmenej 6 hodín nalačno, aby zvyšky potravy nebránili v prehliadaní sliznice tráviaceho traktu. Pacient je pri vedomí, spravidla leží na ľavom boku, do ústnej dutiny a hltana je aplikované lokálne anestetikum. Miestne znecitlivenie oslabuje prehĺtací a dávivý reflex, preto pacient nebude môcť ani po vyšetrení do odoznenia anestézie jesť ani piť. Len niekedy sa pacientovi podáva aj sedatívum - liek na upokojenie. V takom prípade musí byť po vyšetrení pod dohľadom a nesmie viesť motorové vozidlo.

Samotné vyšetrenie vykonáva lekár za asistencie zdravotnej sestry. Požiada pacienta, aby prehltol a pritom zavedie gastroskop cez ústa do pažeráka a ďalej do žalúdka. Špeciálne moderné gastroskopy je možné zaviesť aj nosom, čo má výhodu menšieho dráždenia na zvracanie, ako pri zavedení ústami. Potom napustí kanálom gastroskopu do žalúdka určité množstvo vzduchu, čím ho mierne nafúkne, aby sa jeho sliznica neprilepila na optiku kamery a bolo ju možné prehliadať.  Po prehliadnutí sliznice a prípadnom odbere vzoriek tkaniva alebo ošetrení zistených chorobných zmien postúpi cez pylorus (vrátnik) do dvanástorníka, prípadne až do hornej časti tenkého čreva - jejuna. Aj tu vyšetrí sliznicu a prípadne vykoná ďalšie diagnostické alebo liečebné výkony. Gastroduodenoskopia je tiež súčasťou iného, zložitejšieho vyšetrenia - endoskopickej retrográdnej cholangiopankreatikografie (ERCP), ktoré pokračuje vyhľadaním spoločného vývodu žlčových a pankreatických ciest - papily Vateri, jeho nasondovaním, naplnením rentgenovou kontrastnou látkou  a ďalším vyšetrovaním.

Odber vzoriek sliznice sa vykonáva pri podozrení na zápalové  alebo nádorové ochorenie pomocou bioptických klieští, zavedených pracovným kanálom gastroskopu. Z liečebných výkonov sa rutinne vykonáva sklerotizácia pažerákových varixov - vakovitých žíl na rozhraní pažeráka a žalúdka, ktoré hrozia životu nebezpečným krvácaním, alebo ošetrenie krvácajúceho peptického vredu. Krvácanie z peptického vredu sa najčastejšie zastavuje termicky - elektrokoaguláciou alebo opichnutím adrenalínom, sú však aj ďalšie možnosti.

Podľa nálezu a prípadných vykonávaných vyšetrení trvá gastroskopia najčastejšie 5 - 20 minút.

Indikácie 

Gastroskopické vyšetrenie sa vykonáva pre potreby diagnostiky alebo ako liečebný výkon, pričom  u konkrétneho pacienta sa niekedy spája stanovenie diagnózy ochorenia s jeho liečbou.  Časté je to v prípade urgentnej gastroskopie z dôvodu krvácania z peptického vredu, ktoré je hneď aj ošetrené, alebo pri hľadaní a odstraňovaní prehltnutých predmetov.

Indikácie diagnostickej  gastroskopie 

 podozrenie na peptický vred
 poruchy prehĺtania
 úporné zvracanie, najmä svedčiace pre prekážku prechodu potravy cez horný úsek tráviaceho traktu
 príznaky krvácania do hornej časti tráviaceho traktu
 pálenie žáhy a iné príznaky, svedčiace pre reflux (spätný tok) žalúdočného obsahu
 v rámci komplexnej diagnostiky porúch trávenia a ochorení hornej časti tráviaceho traktu
 nevysvetlené chudnutie, najmä pri podozrení na nádor v hornej časti tráviaceho traktu
 málokrvnosť z ináč nezistenej príčiny
 podozrenie na krvácanie do tráviaceho traktu z iných príčin - napríklad z pažerákových varixov
 podozrenie na céliakiu a niektoré systémové ochorenia spojiva

Indikácie liečebnej gastroskopie 

 liečba krvácania z peptického vredu
 liečba pažerákových varixov
 odstraňovanie prehltnutých predmetov
 zavedenie perkutánnej endoskopickej gastrostómie (PEG)
 liečba zúžení hornej časti tráviaceho traktu, najčastejšie pažeráka a pyloru dilatáciou balónikom alebo zavedením stentu
 ďalšie výkony špecializované výkony podľa vybavenia pracoviska

Kontraindikácie 
Gastroskopiu nie je možné vykonať u nespolupracujúceho, brániaceho sa pacienta a u pacientov s jestvujúcim prederavením tráviaceho traktu. Pomer možného prínosu a rizika výkonu je treba zvážiť u pacientov, kde hrozí prederavenie tráviaceho traktu, napríklad u pacientov s poleptaním pažeráka, so Zenkerovým divertiklom. aneuryzmou aorty a ďalšími chorobami. Gastroskopiu spravidla nie je možné vykonať u pacientov v bezvedomí s rizikom vdýchnutia prípadných zvratkov, pri zlyhávaní krvného obehu a dýchania.

Komplikácie 
Komplikácie gastroskopie sú veľmi zriedkavé. Vyskytuje sa prederavenie (perforácia) tráviaceho traktu, väčšinou u vyšetrovaných s neočakávaným chorobným procesom a pri použití prístroja s bočnou optikou, resp. v prípadoch, kedy vyšetrujúci posúva prístroj bez kontroly zrakom. Komplikácie sa tiež môžu vyskytnúť pri zložitejších liečebných výkonoch. Zriedkavo sa môže vyskytnúť vdýchnutie žalúdočného obsahu po znecitlivení nosohltana.

Zdroje 

 Kužela, L.: Gastrofibroskopia. Národný portál zdravia. Dostupné online: https://www.npz.sk/sites/npz/Stranky/NpzArticles/2013_06/Gastrofibroskopia_a_kolonoskopia.aspx?did=4&sdid=48&tuid=0&page=full& Aktualizované 12.4.2016, citované 22.8.2019
 Gastroskopie. Wikiskripta, dostupné online: https://www.wikiskripta.eu/w/Gastroskopie
 Beneš, Z., Hep, A.: Význam gastroskopie pro dnešní praxi. Solen, medicina pro praxi, 2006, č. 4, str 197 - 198. Dostupné  online: https://www.medicinapropraxi.cz/pdfs/med/2006/04/12.pdf
 Yusuf, Tony E.: Esophagogastroduodenoscopy. Medscape, New York. Dostupné online: https://emedicine.medscape.com/article/1851864-overview#showall (po anglicky) Aktualizované 25.5.2018, citované 22.8.2019

Gastroenterológia